小敷谷龍潭祠作
作者：王昌齡
朝代：唐

paragraphs: 崖谷歕疾流，地中有雷集。
百泉勢相蕩，巨石皆却立。
跳波沸崢嶸，深處不可挹。
昏爲蛟龍怒，清見雲雨入。
靈怪祟偏祠，廢興自茲邑。
沈淫頃多昧，檐宇遂不葺。
吾聞被明典，盛德惟世及。
生人載山川，血食報原隰。
豈伊駭微險，將以循甿揖。
口飛振呂梁，忠信亦我習。
波流浸已廣，悔吝在所汲。
谿水有清源，褰裳靡沾濕。